32011R0228
L 062/1
SLUŽBENI LIST EUROPSKE UNIJE
07.03.2011.
UREDBA KOMISIJE (EU) br. 228/2011
od 7. ožujka 2011.
o izmjeni Uredbe (EZ) br. 1222/2009 Europskog parlamenta i Vijeća s obzirom na metodu ispitivanja prianjanja guma razreda C1 na mokroj podlozi
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1222/2009 Europskog parlamenta i Vijeća od 25. studenoga 2009. o označivanju guma s obzirom na učinkovitost potrošnje goriva i druge bitne parametre (1), a posebno njezin članak 11. točku (c),
budući da:
(1)
U skladu s Prilogom I., dijelom B Uredbe (EZ) br. 1222/2009, indeks prianjanja guma razreda C1 na mokroj podlozi određuje se kako je navedeno u Pravilniku UN-ECE br. 117. i njegovim kasnijim izmjenama. Međutim, predstavnici industrije razvili su izmijenjenu metodu za ispitivanje prianjanja guma na mokroj podlozi na temelju Priloga 5. Pravilniku UN-ECE br. 117. koja znatno poboljšava točnost rezultata ispitivanja.
(2)
Točnost rezultata ispitivanja ključni je faktor za određivanje klase guma s obzirom na prianjanje na mokroj podlozi. Ono osigurava pravednu usporedbu između guma različitih proizvođača. Pored toga, točno ispitivanje sprečava razvrstavanje gume u više od jedne klase i smanjuje opasnost da će tijela za nadzor tržišta, samo radi nesigurnosti metode ispitivanja, dobiti drukčije rezultate ispitivanja od onih koje su naveli proizvođači guma.
(3)
Stoga je potrebno ažurirati metodu ispitivanja prianjanja guma na mokroj podlozi kako bi se poboljšala točnost rezultata ispitivanja guma.
(4)
Uredbu (EZ) br. 1222/2009 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora ustanovljenog člankom 13. Uredbe (EZ) br. 1222/2009.,
DONIJELA JE OVU UREDBU:
Članak 1.
Izmjena Uredbe (EZ) br. 1222/2009
Uredba (EZ) br. 1222/2009 mijenja se kako slijedi:
(1)
u Prilogu I., dijelu B., prva rečenica zamjenjuje se sljedećim:
„Razred guma C1 s obzirom na prianjanje na mokroj podlozi treba odrediti na temelju indeksa prianjanja na mokroj podlozi (G), u skladu sa skalom od ‚A’ do ‚G’ koja je utvrđena u niže navedenoj tablici te izmjeriti u skladu s Prilogom V.”;
(2)
tekst naveden u Prilogu ovoj Uredbi dodaje se kao Prilog V.
Članak 2.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s ugovorima.
Sastavljeno u Bruxellesu 7. ožujka 2011.